উপসর্গ থাকলেই ২১ দিনের কোয়ারেন্টিন! নিপা নিয়ে বড় নির্দেশ রাজ্যের

কলকাতা: নিপা ভাইরাস (Nipah Virus) সংক্রমণ মোকাবিলায় নতুন গাইডলাইন (Nipah Guideline) প্রকাশ করল রাজ্য সরকার (West Bengal Government)। রাজ্য স্বাস্থ্য দফতরের (WB Health Department) পাঁচ সদস্যের চিকিৎসক দলের তৈরি এই গাইডলাইন প্রযোজ্য হবে নিপায় আক্রান্ত রোগী, উপসর্গ থাকা ব্যক্তি, তাঁদের পরিচর্যাকারী এবং সকল স্বাস্থ্যকর্মীর ক্ষেত্রে।

গাইডলাইন অনুযায়ী, নিপায় আক্রান্ত বা উপসর্গ থাকা রোগীর রক্ত, শরীরের ফ্লুইড, লালা কিংবা হাঁচি-কাশির ড্রপলেটের সংস্পর্শে আসা ব্যক্তিকে বাধ্যতামূলকভাবে ২১ দিনের হোম কোয়ারেন্টিনে থাকতে হবে। রোগীর সঙ্গে বন্ধ বা সীমাবদ্ধ জায়গায় সময় কাটালেই সংশ্লিষ্ট ব্যক্তিকে ‘হাইরিস্ক’ হিসেবে চিহ্নিত করা হবে।

হোম কোয়ারেন্টিনে থাকা ব্যক্তিকে দিনে দু’বার চিকিৎসা পরীক্ষা করাতে হবে। কোয়ারেন্টিন চলাকালীন কোনও উপসর্গ দেখা দিলেই সঙ্গে সঙ্গে হাসপাতালে ভর্তি করতে হবে এবং আইসোলেশন ওয়ার্ডে রাখতে হবে। একইভাবে, নিপা আক্রান্ত বা উপসর্গ থাকা রোগীর জামা-কাপড়ের সংস্পর্শে এলে অথবা রোগীর সংস্পর্শে এলে সংশ্লিষ্ট ব্যক্তিকে ২১ দিন পর্যবেক্ষণে রাখতে হবে। প্রতিদিন ফোন করে তাঁর খোঁজ নেবে স্বাস্থ্য ভবন। উপসর্গ দেখা দিলে তাঁকেও অবিলম্বে হাসপাতালে ভর্তি করতে হবে।

আরও পড়ুন: চিকিৎসায় সাড়া দিচ্ছেন আক্রান্ত দুই নার্স

রোগীর দেখাশোনার দায়িত্বে থাকা ব্যক্তিদের পর্যাপ্ত সুরক্ষা নিয়ে কাজ করার নির্দেশ দেওয়া হয়েছে। যাঁদের কোনও উপসর্গ নেই, তাঁদের সতর্কতামূলক ব্যবস্থা হিসেবে একটি বিশেষ ধরনের অ্যান্টিভাইরাল ওষুধ খাওয়ার নির্দেশ দেওয়া হয়েছে। তবে যাঁদের উপসর্গ দেখা দেবে, তাঁদের ক্ষেত্রে হাসপাতালে ভর্তি বাধ্যতামূলক। যেহেতু নিপার নির্দিষ্ট কোনও ওষুধ এখনও আবিষ্কৃত হয়নি, তাই পরীক্ষামূলকভাবে দুটি বিকল্প অ্যান্টিভাইরাল ওষুধ প্রয়োগের কথা বলা হয়েছে।

পরীক্ষা সংক্রান্ত গাইডলাইনে জানানো হয়েছে, আরটিপিসিআর পরীক্ষার জন্য নমুনা দ্রুত পাঠাতে হবে। একদিনের মধ্যে অন্তত দু’বার রিপোর্ট নেগেটিভ না আসা পর্যন্ত ওষুধ বন্ধ করা যাবে না। কোনও স্বাস্থ্যকর্মী নিপা রোগীর সংস্পর্শে এলেও যদি তাঁর উপসর্গ না থাকে, তবে মাস্ক ও পিপিই কিটসহ ব্যক্তিগত সুরক্ষা নিয়ে তিনি কাজ চালিয়ে যেতে পারবেন। সে ক্ষেত্রে কোয়ারেন্টিনের প্রয়োজন নেই। তবে স্বাস্থ্যকর্মীদের মধ্যে সংক্রমণ ঠেকাতে তাঁদের দু’সপ্তাহ একটি বিশেষ অ্যান্টিভাইরাল ওষুধ খেতে বলা হয়েছে।

গাইডলাইনে আরও উল্লেখ করা হয়েছে, নিপা আক্রান্ত বা উপসর্গ থাকা রোগীর দায়িত্বে থাকবেন ক্রিটিক্যাল কেয়ার বিশেষজ্ঞ ও স্নায়ুরোগ বিশেষজ্ঞরা। যে রোগীর নিপা পজিটিভ রিপোর্ট আসবে, তাঁর নমুনা প্রতি পাঁচ দিন অন্তর পরীক্ষা করা হবে। লালারস, ইউরিন এবং রক্ত—এই তিনটি নমুনার রিপোর্ট যদি একদিনের মধ্যে দু’বার নেগেটিভ আসে, তবেই রোগীকে হাসপাতাল থেকে ছাড়া হবে। হাসপাতাল থেকে ছাড়া পাওয়ার পরও ৯০ দিন পর্যন্ত রোগীকে পর্যবেক্ষণে রাখার নির্দেশ দিয়েছে রাজ্য স্বাস্থ্য দফতর।